ฝรั่งเชื่อมั่นศก.ไทยจ่อคิวตรึงดบ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กรณ์ได้ทีคุยฟุ้งนักลงทุนเชื่อมั่นเศรษฐกิจไทย เงินไหลเข้าทำให้บาทแข็งค่า คาดกนง. ตรึงดอกเบี้ยไว้อีกระยะ 
นายกรณ์ จาติกวณิช รมว.คลัง เปิดเผยว่า การที่ค่าเงินบาทแข็งค่าขึ้นในช่วงนี้มายืนในระดับ 32.6232.64 บาทต่อเหรียญสหรัฐ เป็นการสะท้อนถึงระดับความเชื่อมั่นของนักลงทุนต่างชาติที่มีต่อระบบเศรษฐกิจของไทย จากการที่มีเงินทุนต่างประเทศไหลเข้ามามาก 
ขณะเดียวกันยังเป็นผลมาจากการส่งออกของไทยที่ฟื้นตัวอย่างชัดเจนในเกือบทุกอุตสาหกรรม จึงส่งผลทำให้ดุลการค้าเป็นบวกและมีผลทำให้ค่าเงินบาทแข็งค่าเมื่อเทียบกับสกุลเงินเหรียญสหรัฐ ทั้งนี้ ถือว่าเป็นหน้าที่โดยตรงของธนาคารแห่งประเทศไทย (ธปท.) ที่จะต้องดูแลไม่ให้เสียเปรียบคู่ค้าและไม่ให้ผู้ส่งออกไทยเสียเปรียบคู่แข่ง
“ธปท. ได้รายงานผมว่า ได้ดูแลอย่างใกล้ชิดอยู่แล้ว ก็เป็นธรรมดาว่าเมื่อมีเงินนอกเข้ามาเยอะกว่าเงินออก ค่าเงินบาทก็แข็ง ซึ่งผมได้บอกตั้งแต่ปีที่แล้วว่าแนวโน้มค่าเงินบาทจะแข็งขึ้น โดยเฉพาะเมื่อเทียบระหว่างไตรมาส เนื่องจากหนี้ของสหรัฐยังมีภาระสูง ซึ่งชี้ให้เห็นว่าอัตราแลกเปลี่ยนของเขาจะต้องปรับลดลง” นายกรณ์ กล่าว
สำหรับค่าเงินบาทวันศุกร์ที่ 5 มี.ค. ปิดตลาดที่ระดับ 32.6232.64 บาทต่อเหรียญสหรัฐ นักการเงินต่างคาดว่าในสัปดาห์หน้าเคลื่อนไหวในกรอบ 32.6032.80 บาทต่อเหรียญสหรัฐ โดยมีปัจจัยที่ต้องจับตาได้แก่ การประกาศตัวเลขจ้างงานของสหรัฐ รวมทั้งการประชุมของคณะกรรมการนโยบายการเงิน (กนง.) ที่จะพิจารณาแนวโน้มอัตราดอกเบี้ยในวันพุธที่ 10 มี.ค. นี้
ศูนย์วิจัยกสิกรไทย วิเคราะห์ว่า กนง.น่าจะมีมติให้ตรึงอัตราดอกเบี้ยนโยบายไว้ที่ระดับเดิมคือ 1.25% ในการประชุมวันที่ 10 มี.ค. นี้ เพื่อรอดูพัฒนาการเศรษฐกิจและเงินเฟ้อในระยะถัดไปก่อนที่จะปรับเปลี่ยนนโยบายอัตราดอกเบี้ยภายใต้จังหวะเวลาที่เหมาะสม 
ศูนย์วิจัยกสิกรไทยมีมุมมองต่อความเสี่ยงด้านการขยายตัวทางเศรษฐกิจและความเสี่ยงด้านเงินเฟ้อ ว่าจะมีเป็นน้ำหนักที่สำคัญในการพิจารณานโยบายอัตราดอกเบี้ย
“การฟื้นตัวอย่างมั่นคงของเศรษฐกิจยังต้องอาศัยเวลามากกว่านี้ การดำเนินนโยบายการเงินผ่อนคลายผ่านอัตราดอกเบี้ยระดับต่ำ ควบคู่กับแรงกระตุ้นทางการคลัง ยังเป็นสิ่งจำเป็นสำหรับการฟื้นตัวอย่างของเศรษฐกิจไทย” ศูนย์วิจัยกสิกรไทย ระบุ